ทิ้งหุ้นMAXดิ่งฟลอร์จ่อติดแคชบาลานซ์
ทิ้งหุ้น MAX หนีเกณฑ์แคชบาลานซ์ของตลาดหลักทรัพย์ กดราคาหุ้นดิ่งฟลอร์
20 ส.ค. 2554

ทิ้งหุ้น MAX หนีเกณฑ์แคชบาลานซ์ของตลาดหลักทรัพย์ กดราคาหุ้นดิ่งฟลอร์
ราคาหุ้นบริษัท แมกซ์ เมทัล คอร์ปอเรชั่น (MAX) วันที่ 21 ก.ย.ที่ผ่านมา มีแรงขายออกมาต่อเนื่องตลอดทั้งวัน ส่งผลให้ราคาหุ้นปรับตัวลงไปติดฟลอร์ ที่ 0.29 บาท ก่อนจะมีแรงซื้องัดราคาขึ้นมาพ้นฟลอร์เล็กน้อย ปิดที่ 0.30 บาท ลดลง 0.11 บาท หรือ 26.83% มูลค่าซื้อขายหนาแน่น 202.46 ล้านบาท 
แหล่งข่าวเจ้าหน้าที่การตลาด เปิดเผยว่า ราคาหุ้น MAX  ปรับตัวลงหนัก เกิดจากการคาดการณ์ที่หุ้นมีโอกาสติดเกณฑ์วางเงินสด 100% ก่อนซื้อ (แคชบาลานซ์) ของตลาดหลักทรัพย์ เนื่องจากราคาหุ้นปรับตัวขึ้นมาแรงและเร็ว โดยมีมูลค่าซื้อขายหนาแน่นเกินระดับ 100 ล้านบาท ในช่วงวันที่ 16–20 ก.ย.ที่ผ่านมา 
“เชื่วว่า หุ้น MAX มีโอกาสที่จะติดเกณฑ์แคชบาลานซ์ของตลาดหลักทรัพย์ สำหรับการประกาศประจำวันศุกร์ที่ 24 ก.ย.นี้ เพราะองค์ประกอบทุกอย่างเข้าเกณฑ์ นักลงทุนจึงขายหุ้นหนีเกณฑ์ดังกล่าว” แหล่งข่าวเปิดเผย 
นายชำนิ จันทร์ฉาย ประธานกรรมการ MAX กล่าวว่า ไม่ทราบสาเหตุราคาหุ้นร่วงติดฟลอร์ ซึ่งส่วนตัวไม่ได้ขยับซื้อขายหุ้นในพอร์ต ขณะเดียวกัน การที่นายฉาย บุนนาค นักลงทุนรายใหญ่ เข้ามาถือหุ้นกว่า 10% ยืนยันไม่เกี่ยวข้องกับนายชำนิ แต่นายฉายสนใจหุ้นเทิร์นอะราวน์ ราคาต่ำ แต่ที่มีโอกาสทำกำไรสูง 
สำหรับบทวิเคราะห์ของบริษัทหลักทรัพย์ ยูไนเต็ด คาดการณ์สัปดาห์นี้มีหุ้นที่มีโอกาสเข้าเกณฑ์ แคชบาลานซ์ 2 บริษัท คือ MAX และบริษัท ที อาร์ ซี คอนสตรัคชั่น (TRC) กดราคาร่วงปิด 3.70 บาท ลดลง 0.12 บาท หรือ 3.14% มูลค่าซื้อขาย 50.11 ล้านบาท
ขณะเดียวกันราคาหุ้น โซลูชั่น คอนเนอร์ (1998) ปรับตัวขึ้นปิด 0.30 บาท เพิ่มขึ้น 0.04 บาท มูลค่าซื้อขาย 29.36 ล้านบาท แม้ว่ายังติดเกณฑ์แคชบาลานซ์อยู่ก็ตาม ซึ่งวันที่ 24 ก.ย.นี้ จะมีการประชุมวิสามัญผู้ถือหุ้นเพื่อลงมติเพิ่มทุน สัดส่วน 1 หุ้นเดิม ต่อ 4 หุ้นใหม่ ราคาหุ้นละ 0.10 บาท